Papersnake/gushiwen huggingface dataset:
途次陕州
李隆基（唐代）

境出三秦外，途分二陕中。山川入虞虢，风俗限西东。

树古棠阴在，耕馀让畔空。鸣笳从此去，行见洛阳宫。
潭览晴云
姚守辙（明代）

飞鹑风动涉晴沙，锁翠云深景欲赊。五色别开新锦绮，一湾长抱旧人家。

捲舒浓淡堪图画，拥蔼红黄换物华。烟水休云三岛隔，且输耕读得生涯。
乙丑十一月十一日决狱次日迎帅舟中赋二诗首
曾丰（宋代）

年老未归老，旬休那得休。
将迎金屋客，方便石门游。
白浪海之怒，玄云天也愁。
诗情不关性，正尔自夷犹。
丹阳道中大雪
方回（元代）

轻船摇兀涕垂颐，我见人船更谓奇。
琐细穿篷仍急舞，迷漫渡水故斜吹。
孤村茅屋炊烟绝，匹马毡衫冻仆随。
此是老夫有声画，丹阳道上雪天诗。
刑部狱官致仕乞赠
王樵（明代）

坐横膝上素琴，出跨山南黄犊。许丞既老能归，陶令长贫自足。
渔家傲
洪适（宋代）

七月凛秋飞叶响。长吟杳杳澄江上。秃尾槎头添一网。丝自纺。新炊菰饭更相饷。
渡口青烟藏叠嶂。岸旁红蓼翻轻浪。鸂鶒沈浮双漾漾。闻鸣桨。高飞拍拍穿林莽。
刘躔甫七十
林希逸（宋代）

早岁耽诗学乐轩，如今霜鬓作吟仙。回思同舍二三子，几见生吟七十筵。

竺岭佛来争四日，崆峒人在更千年。称觞岂必缠头锦，醉舞何妨共醵钱。
齐天乐·蝉
王沂孙（宋代）

一襟余恨宫魂断，年年翠阴庭树。乍咽凉柯，还移暗叶，重把离愁深诉。西窗过雨。怪瑶佩流空，玉筝调柱。镜暗妆残，为谁娇鬓尚如许。
铜仙铅泪似洗，叹携盘去远，难贮零露。病翼惊秋，枯形阅世，消得斜阳几度？馀音更苦。甚独抱清商，顿成凄楚？谩想熏风，柳丝千万缕。
秋兴 其三
姚浚昌（清代）

三吴云物冠南垂，麋鹿台空旧俗移。灵药不辞师子远，角钗争炫日林奇。

玉箫金管荒盐市，锦缆牙樯罢漕司。太息海陵诸父老，翠华十见到江涯。
欲与元八卜邻先有是赠
白居易（唐代）

平生心迹最相亲，欲隐墙东不为身。
明月好同三径夜，绿杨宜作两家春。
每因暂出犹思伴，岂得安居不择邻。
可独终身数相见，子孙长作隔墙人。
水调歌头（致仕得请）
徐经孙（宋代）

客问矩山老，何事得优游。追数平生出处，为客赋歌头。三十五平侥幸，四十三年仕宦，七十□归休。顶踵皆君赐，天地德难酬。

书数册，棋两局，酒三瓯。此是日中受用，谁劣又谁优。寒则拥炉曝背，暖则寻花问柳，乘舆狎沙鸥。知足又知止，客亦许之不。
登台
鲁铎（明代）

穿松入竹径迂回，潜绕坡陀却上台。茶熟山童无觅处，东园花里去还来。
偈颂二十三首
释云岫（宋代）

荡尽是非窠窟，截断葛藤露布。
今日放开布袋，不要东去西去。
拗折拄杖，向者裹住。
碧眼胡僧坐九年，心胆浑如生铁铸。
寄张子安 其二
李正民（宋代）

来往三吴二十年，星星华发已盈颠。未开松菊陶潜径，且泛江盈范蠡船。

黄石不逢宁论富，丹砂可就试求仙。乘闲欲访张公子，共说升平一慨然。
喜陈茂阳客归
任士林（元代）

对坐头俱白，愁来强欲歌。出门知己少，遇事折肱多。

海气低青嶂，年光暗绿莎。不堪妻子笑，舌在欲如何？
江行大雨水涨四首 其三
方回（元代）

踏竿倒挂似飞猱，水长船行拂树梢。忽讶平途成峻濑，更怜危石没深涛。
兵车口占
戴梓（清代）

惨淡柳条黄，兵车适异乡。亲朋双泪眼，家产一身装。

臣罪知无涘，君恩岂易忘。云中双阙远，回首望苍苍。
约建德蔡令游梅山晨起微驾
黄彦平（宋代）

长年踪迹困尘埃，几向名山勒驾回。
闲约访僧寻野寺，翻成踏驾看官梅。
岫云要是无心出，溪月犹能有兴来。
竹折松欹更愁绝，不妨吟赏助清哀。
女冠子（大石调）
柳永（宋代）

断云残雨。洒微凉、生轩户。动清籁、萧萧庭树。银河浓淡，华星明灭，轻云时度。莎阶寂静无睹。幽蛩切切秋吟苦。疏篁一径，流萤几点，飞来又去。

对月临风，空恁无眠耿耿，暗想旧日牵情处。绮罗丛里，有人人、那回饮散，略曾谐鸳侣。因循忍便瞪阻。想思不得长相聚。好天良夜，无端惹起，千愁万绪。
寄内
董萝（宋代）

别向春闺十载深，家园无梦可追寻。
酸风冷月凄官阁，瘴雨蛮烟度郁林。
养老需卿扶健杖，怕寒怜我守孤衾。
封侯未卜常滋愧，一寸程途一寸心。
夜月
王令（宋代）

可嗟落日志悠然，便有群星出见天。
夜月自明人自爱，不妨人亦闭门眠。
送王季海敷文赴闽漕
喻良能（宋代）

圣主方怀南顾忧，且烦持节按闽州。
政成早作朝天计，两地端须第一流。
送李杍黟县 其一
方回（元代）

黟县小桃川，年来异昔年。民间何所苦，兵后最堪怜。

石墨湮深井，秋粳斸废田。喜闻新令尹，清白有家传。
嘉禾百咏·乐郊亭
张尧同（宋代）

竹下清风好，时来挂幅巾。
待逢田叟问，知是乐郊人。
晚至乡亭
郑德玄（唐代）

长亭日已暮，驻马暂盘桓。山川杳不极，徒侣默相看。

云夕荆台暗，风秋郢路寒。客心一如此，谁复采芳兰。
题农父庐舍
丘为（唐代）

东风何时至？已绿湖上山。
湖上春既早，田家日不闲。
沟塍流水处，耒耜平芜间。
薄暮饭牛罢，归来还闭关。
雁字和彭禹峰先生韵 其四
吴孟坚（清代）

去年零落被弓侵，泪湿红笺无处寻。欲绽似含无数怨，暂停疑处一声音。

断霞转影曾天际，浓雾分烟满艺林。自是淡描人不识，玲珑格调隐沈沈。
湖南
沈周（明代）

湖南尽是君家物，今代风流贺季真。青草扁舟落吾手，白鸥万里属何人。

玻瓈倒见波心月，翡翠平开雨里春。我唱竹枝三十首，明朝相约伴垂纶。
颂古九十八首
释印肃（宋代）

探宗勘辨要当人，劫火焰中摝眼睛。
渐源顿入洪波裹，直至如今不见形。
圩丁词十解
杨万里（宋代）

儿郎辛苦莫呼天，一日修圩一岁眠。
六七月头无点雨，试登高处望圩田。
和唐坚伯留题庄舍
胡寅（宋代）

无端世故若连环，独未忘怀畎亩间，
不问落花随水远，最怜修亩伴人閒。
非求垣屋须穷僻，知爱巾车得往还。
已谕耕奴多艺秫，免教华发变朱颜。
棋
高辇（唐代）

野客围棋坐，支颐向暮秋。不言如守默，设计似平雠。

决胜虽关勇，防危亦合忧。看他终一局，白却少年头。
减字木兰花 其三十一 谢人和词
沈瀛（宋代）

必恭敬止。老子甚为桑梓喜。骏马争风。诗卷人人数百通。

斗杓挹酒。齐祝乡人箕翼寿。天若言何。更乞文星下照多。
题谷湖诗
项安世（宋代）

少年塞上传书檄，晚岁湖边结薜萝。犹有诗编传旧梦，更无心事向惊波。

人生难料君重出，戍务方殷意若何。鬓发浪苍肝胆在，铁山泾水待铙歌。
送潘兄谒李弘斋
刘宰（宋代）

我欲游庐山，江长水茫茫。
我欲谒弘斋，老去力不遑。
羡子勇决策，去若飞鸿翔。
及登夫子门，必升夫子堂。
想见七十翁，神清气扬扬。
客来语时事，慷慨激中肠。
客去竟无言，高歌咏虚唐。
子行当寄书，欲言浩难量。
问我今何为，为言老农桑。
论交四十年，会短别苦长。
至今风雨夜，晤语思对床。
所幸天壤间，日月同辉光。
何妨一寸心，千里遥相望。
小蟹有益友，劲气摩穹苍。
及其即之温，百卉粲朝阳。
特苗天所扤，双鸟鸣相将。
闽峤几归归，猿鹤久悲凉。
凭将一语气，毋使三径荒。
高凉杂诗十首 其四 卖花墟
郑学醇（明代）

路傍秾艳一枝新，送尽东风去马尘。半似胡姬年十五，垆头沽酒与游人。
游和山岩
张天赋（明代）

逐时维清和，追踪紫玉珂。去路何辞远，抚景偏喜多。

缥缈庐山带，突入沧溟螺。岩成自然屋，门翳纷若萝。

袖拂有风味，屐印无苔窠。石乳滴地响，荷香浮鼻过。

一泓流九曲，数佛入三摩。仰瞻近云汉，俯视连丘阿。

海外称阆苑，宁中誇补陀。地灵钟奇窟，皇威除烦苛。

书生效华祝，天子拱馺娑。宝鼎固莫动，王道平不颇。

我歌安止此，将为太平歌。
送陈纠任满归
姚勉（宋代）

江西道院春风里，田里叹愁声不起。
黄堂太守政如神，馆阁掾不清似水。
掾不皆清谁最优，寮中录参陈太丘。
奋身原自科第出，不比刀笔庸常流。
生平妙得书中趣，默会钦哉恤刑句。
木天玉堂未肯游，且为黎黔了冤诉。
操心仁恕真崔公，汤渖休浴群囚同。
雷轰电烛不留滞，狴犴昔满今俱空。
归巢群鹊依庭木，春昼圜扉芳草绿。
政成来泛幕中莲，吏案凝尘无讼牍。
几年摧政冰霜严，生怕欢与愁俱添。
公挥椽笔议革弊，和气霭霭生青帘。
感恩戴德殊未已，凤诏飞来趣行李。
云衢直上骤骅骝，一日追风千万里。
昔公留此民如瘳，今公去此民如愁。
父老何尝欲君去，州县但恐难公留。
陈平他日宰天下，大志奇材见分社。
况公阴德似于公，宁不高车乘驷马。
于公受报在子孙，天今报公及公身。
公身荣显复子孙，造物岂负真贤人。
锦帆招颭冬冬鼓，愁听数声离岸橹。
公还为雨泽九州，多为高安添滴雨。
雪後煎茶
陆游（宋代）

雪液清甘涨井泉，自携茶灶就烹煎。
一毫无复关心事，不枉人间住百年。
访别韦隐居不值
许浑（唐代）

犬吠双岩碧树间，主人朝出半开关。汤师阁上留诗别，

杜叟桥开载酒还。栎坞炭烟晴过岭，蓼村渔火夜移湾。

故乡芜没兵戈后，凭向溪南买一山。
题沧浪亭
饶节（宋代）

君构虚亭古岸头，我来登览判千忧。丈人钓艇波澜阔，孺子歌声草树秋。

山似画屏随屈曲，人如杨柳擅风流。他年若有江湖具，乘兴因君棹小舟。
寄诚斋先生
赵蕃（宋代）

迩日使岭表，历论无此贤。
谁欤记南海，久矣赋贪泉。
已上蓬山直，还居吏部铨。
省郎迟岂恨，宣室夜重前。
掌制宜鸿笔，谈经合细旃。
兹为重儒术，何止用诗仙。
四海推鸣凤，孤长怅跕鸢。
长安近抵日，蜀道远如天。
裋褐春风倚，归心夜雨悬。
十年期撰屦，斗食政穷边。
杂感
陆游（宋代）

世间鱼鸟各飞沉，茅屋青山无古今。
毕竟替他愁不得，几人虚费一生心！
企疏堂
曾几（宋代）

芗林未置身，泛宅先入手。
二疏归来时，能似今日否。
用与可韵为湖亭杂兴十首 其五
吕陶（宋代）

治郡乃称太守，退公自是閒人。已向环中得趣，何须事外劳神。
山中
俞桂（宋代）

剖竹相通涧下泉，更邀山色在樽前。
一钩明月轩窗上，欹枕藤床独自眠。
饮百尺楼赠歌者二绝 其二
谢与思（明代）

密坐新牵白苧衣，话来玉屑转霏霏。纤喉可待周郎顾，六月浮云冻不飞。
增江晚渡
卢弼（明代）

山色波光倒晚苍，一梭摇曳水中央。数行烟柳迎归棹，几片风帆带夕阳。

夹岸枝头喧鸟鹊，横桥渡口睡鸳鸯。通津利济虽云古，惟有年来海不扬。
画堂春（长新亭小饮）
赵长卿（宋代）

小亭烟柳水溶溶。野花白白红红。恼人池上晚来风。吹损春容。

又是清明天气，记当年、小院相逢。凭栏幽思几千重。残杏香中。
客星阁
胡仲弓（宋代）

莫题诗句累先生，将谓先生亦钓名。
说与往来台下客，可移一语赠玄英。
都中冬日
戴复古（宋代）

脱却鹴裘付酒家，忍寒图得醉京华。
一冬天气如春暖，昨日街头卖杏花。
月池
赵方（宋代）

道人院外一池横，源水流来静且清。
明月自能夜夜到，镜光上下鉴虚盈。
又病起送春
项安世（宋代）

睡过珍林十日红，起看阳艳欲成空。
有情尽付莺和蝶，无恨堪嗔雨与风。
原隰望中青一色，栏干凭处意无穷。
衰翁晚悟人间事，春去春来岁岁同。
十二月二日腊祭前一日致斋惠照清叟察言观色
郑刚中（宋代）

峨冠执法公家整，端冕临祠我亦严。
深米炉香通问讯，小寒清坐隔疏帘。
句
叶梦鼎（宋代）

芦笋满洲银鱠美，琼花滴露玉醅醇。
余家兄弟未尝久别今夏送平父之官山口冬仲朔
张镃（宋代）

遵渚霜鸿散漫飞，江天分序益凄悲。
孤生只合群居乐，半岁那禁两别离。
发轫固知期远到，望船犹怕独归时。
书来岂是寒暄语，尽写衷情慰渴饥。
寓意（一作荆南陪楚尚书惜落花）
于鹄（唐代）

自小看花长不足，江边寻得数株红。

黄昏人散东风起，吹落谁家明月中。
白纻歌二首 其一
胡应麟（明代）

葡萄之酒琥珀缸，金罍玉斝春茫茫。博山炉焚沉水香，翠屏朱户罗笙簧。

援琴鼓瑟流清商，洞箫遏云声飞扬。珠帘不捲凝夜霜，千花万花夹华堂。

明星烂烂出东方，左挟安陵右龙阳。美人翠袖娇红妆，秦城卫女纷成行。

愿君一盼生辉光，清歌盈盈绕画梁，夜如何其夜未央。
句 其十九
王安中（宋代）

宦游梅岭外，讼诉榕庭空。
自铜陵行四十里风复作泊江北岸地名散潭属淮南 其一
李纲（宋代）

襟带江淮一望间，夕阳舣棹散潭湾。波涛汹涌暮天阔，鸥鹭飘飖渔艇閒。

风壮又还依北渚，云深不复见南山。浙河千里何时到，过去飞鸿不可攀。
落叶自幸
曾丰（宋代）

恬受煦之赐，怪为寒所干。
摇空然自落，卷地乱相翻。
醉雨才狼戾，骄风又虎贲。
顾何嫌逐末，曾不碍归根。
晏起
王说（宋代）

入夏酣眠醒较迟，幽人事事佔便宜。
闲来培灌经纶种，念起澄清贤圣基。
玉霄诗赠王成教谕
吴澄（元代）

玉霄山人通身酒，淋漓醉墨龙蛇走。偶然山边行一匝，揽取云蛇十之九。

如何止分山半截，不谓此山可全有。归来小立象山巅，俯视群山俱培塿。
秦州晚宴即席示诸宾僚
张方平（宋代）

秦川节物似西川，二月风光已不寒。犹去清明三候远，忽惊烂漫一春残。

香随芳树频移席，晴爱遥山久凭栏。却忆京华胜游处，常为暮景促归鞍。
莫其雷
佚名（先秦）

莫其雷，在南山之阳。何斯违斯，莫敢或遑？振振君子，归哉归哉！
莫其雷，在南山之侧。何斯违斯，莫敢遑息？振振君子，归哉归哉！
莫其雷，在南山之下。何斯违斯，莫或遑处？振振君子，归哉归哉！
延平王祠题壁 其六
蔡国琳（清代）

忍使明家社稷亡，欲回残日返扶桑。一般赐姓辉青史，忠义何如李晋王。
访黄山人元性蓬蒿别业留饮
李英（清代）

多才玩世隐江皋，远步寻君不惮劳。挥麈高斋吟古调，奏弦终日掩蓬蒿。

丹心肮脏怜霜鬓，玄草虚閒醉浊醪。老丑亦知无可道，不禁飞兴洽波涛。
酹江月
沈刚孙（宋代）

我来访古。把尘襟、都付一声鸣橹。笑把瑶觞波浩荡，却忆长鲸橹吐。坐挹高风，骨清毛冷，不作器尘语。客星何在，谩留遗像江渚。

试问泽畔羊裘，当时何事，知禹弇宫武。金印貂蝉谁不爱，只为汗颜巢许。幸有高台，较他箕颍，未肯轻输与。酒酣长啸，翩然谁共飞举。
次韵吕居仁诗尾见及四绝 其二
周紫芝（宋代）

狗监连衡苦未平，秋成戈甲尚乘城。梦魂几欲随公去，为问高安路几程。
次韵黄侍郎沧江海棠六绝
魏了翁（宋代）

帝恐嘉花不易成，好风迟日故来承。
繁红错眩渔人眼，不识沧江有武陵。
次韵和颜令见寄
韦骧（宋代）

再来东白日无休，剸割唯忧或滞留。满眼烟尘真可厌，幸而涵碧见清秋。
和颜长官百咏·城市
朱继芳（宋代）

芜城怀古最愁人，劫火烧残得此身。
舞榭歌台何足道，秦宫汉苑尚流尘。
泛舟思亲
薛瑄（明代）

天地无穷水自流，髫年已侍二亲游。中原道路曾驱马，江汉波涛更泛舟。

孤藐光荣叨宪节，音容寂寞閟松楸。千思万想情何极，目送飞云到故邱。
特立夜直读荆公客至当饮酒篇感而有赋
姜特立（宋代）

客至当饮酒，客去合如何。
人生无根蔕，保秘客经过。
有客固当饮，无客饮自歌。
有客与无客，颓然同一科。
昔人秉烛游，正尔畏蹉跎。
粤余生多艰，一官剧奔波。
读书四十年，铁砚空研磨。
粝食岂有肉，菜羹或无鹾。
一衣递单夹，摺制屡舛讹。
六十始小遇，鬓毛已双皤。
屈指从心年，光阴苦无多。
酒虽非所嗜，不饮意不佳，
一盏助朝气，三杯养天和。
放浪风月夕，留连四时花。
以此毕吾生，无愧亦无嗟。
寻思百岁后，有酒如倾河。
一滴不入唇，谁见此颜酡。
作诗广前贤，闻者且勿呵。
送客还山
沈一贯（明代）

新荷夜卷梨花雨，青山倒浸琵琶渚。
新裁荷服雅称身，著入池中不知所。
床头《黄石》读已尽，尚余一卷金仙语。
施之人间无所用，挟向松林避烦暑。
林中月出迟渔郎，岭上茶生期姹女。
乡音哑哑可怜生，贱却清宫激梁楚。
和君时约谊甫先生游龙泉失期
彭汝砺（宋代）

昨夜天文静，重云宿少微。客游还不值，人事故多违。

照月双泉落，凌风一雁飞。山川虽往复，难值梦魂归。
潮沟
马之纯（宋代）

潮沟沟外尽深泥，泥上潮生沟却低。
直向北行连运渎，折从东去入青溪。
空中不断樯乌过，岸上相望瓦翼齐。
好是画桥深北处，荷花盈荡柳垂堤。
中秋病中不饮二首，後一首用辘轳体二首
杨万里（宋代）

无风无雨并无云，今岁中秋尽十分。
毕竟冰轮谁为转？碾穿玉宇不生痕。
坐看儿辈纷然饮，也遣先生半欲醺。
自是清樽负明月，不閞明月负清樽。
减字木兰花
张抡（宋代）

乾坤入手。谈笑三关云□□。□□□□。鬼骇神惊一黍光。

逍遥宇内。□□□□□数外。功满三千。独跨斑麟入紫烟。
过林石田湖上所居
顾逢（宋代）

第一桥边住，柴扉傍钓矶。
天晴扶杖出，寺近与僧归。
粱燕穿帘去，沙鸥入屋飞。
几回吟苦处，独立对斜晖。
甘露岩
邹恕（宋代）

兰若半空中，云山第几重。瀑流千丈练，鹤宿五株松。

晓雨禅房黑，霜林木叶红。悬崖回首望，归思过前峰。
次黄养正赏菊韵
周旋（明代）

黄金花朵照冠裳，开正当时近橘阳。阿阁秋高通御气，掖垣风橘和天香。

自同葵藿常倾日，肯让梅花不畏霜。欢赏谁如今日乐，君王许醉紫霞觞。
夏日
真山民（宋代）

虚窗暑亦凉，境静昼偏长。树色烟明灭，蝉声风抑扬。

家贫书是业，身老睡为乡。赤日黄埃客，纷纷为底忙。
郊庙歌辞。释奠文宣王乐章。诚和
佚名（唐代）

圣道日用，神几不测。金石以陈，弦歌载陟。

爰释其菜，匪馨于稷。来顾来享，是宗是极。
幽艳
韩淲（宋代）

幽艳人谁识，孤标我岂堪。水烟春淡淡，山日晚酣酣。

纵以诗随看，其如把酒参。子游清兴发，半道记舆篮。
逍遥堂二首 其二
王之道（宋代）

娜婀风前竹，空濛雨外山。孤云心共远，短艇兴俱还。

酒有双莲胜，诗无一字閒。因君成怅想，时到梦魂间。
项伯
徐钧（宋代）

霸上孤军势莫支，鸿门一剑事尤危。
射阳不与留侯旧，楚汉兴亡未可知。
十二时行孝文
白居易（唐代）

正南午，侍奉尊亲莫辞[诉]。
回干就湿长成人，如今去合论辛苦。
咏史诗。金牛驿
胡曾（唐代）

山岭千重拥蜀门，成都别是一乾坤。

五丁不凿金牛路，秦惠何由得并吞。
奉和胡右丞视学所赋
吕陶（宋代）

成都学最古，肇自西汉时。寥寥千馀载，间有或盛衰。

庆历始下诏，四方如响随。良哉乐安伯，治体由本基。

远模类文翁，故事循鲁僖。课试月为度，讲解日有规。

教育犹父兄，片言不迩遗。学子五百人，弦诵何仪仪。

陶成礼义俗，大变西南维。距此已一世，继者贤其谁。

胡公庙堂老，天子深倚毗。下车急先务，劝学为之师。

时异心则同，两哲吹埙篪。作诗遗诸生，字字皆典彝。

近欲美材成，远使纯风熙。砻石建巨堂，竖柱不复攲。

九经满四壁，高下相支持。首尾传注完，粲然日星垂。

斯经与斯堂，天下难等夷。度地得胜势，西隅敞高扉。

气象自宏显，出门见通逵。嘉木种千本，敷阴接春晖。

人将不剪伐，异日甘棠枝。贱子昔在泮，执经趋绛帷。

尝闻先生训，敢告多士知。读书有本统，宜先穷是非。

微言率简易，众说殊支离。详观圣贤迹，于我犹蓍龟。

不独事辞章，华葩竞葳蕤。岂徒换爵禄，称谓生光辉。

立已如远游，纵横亦多岐。取舍各异辙，义利难两驰。

一足少蹭蹬，终身陷污卑。君子与小人，古今不同归。

勉哉笃志操，行副公所期。
登愚卿无尽藏再用韵呈愚卿
赵蕃（宋代）

白云故绕青原寺，青竹深藏白鹭洲。
物外未能穷往迹，眼中欣复对诗流。
功名邂逅何嗟晚，岁月侵寻直漫遒。
拟尽崎岖仍窈窕，几时扶策更拿舟。
小舟游近村舍舟步归
陆游（宋代）

数家茅屋自成村，地碓声中昼掩门。
寒日欲沉苍雾合，人间随处有桃源。
张益孺学士挽词二首 其二
范纯仁（宋代）

官曹曾共职，友益赖多闻。信道甘违俗，同心独有君。

漳滨俄感疾，泉下忽脩文。致主平生志，萧条掩一坟。
南歌子
倪稱（宋代）

对月中秋夜，传觞一笑欢。飘然逸兴未应逸。步向望湖桥上、倚逸看。

松径风萧瑟，山腰路屈盘。南飞惊鹊五更残。小立水云光里、葛衣寒。
绍兴祀神州地祗十六首
佚名（隋代）

云驭洋洋，既歆既顾。
悠然聿归，曷求厥路。
钦想颂堂，跋立以慕。
麦我肸乡，莫不怪象。
瑶华慢 赋雪
凌云翰（元代）

喜深惊密。试问滕神，有多少寒力。如圆似莹，总疑是、满眼隋珠和璧。

五更书幌，早已觉、寒光穿隙。料禽影、波上渐稀，径里悄无行迹。

有人独倚危楼，望千里江山，高下同色。坡仙饮处，甚尚然、不减醉翁宾客。

等闲评论，算柳絮、梨花非白。画堂深、弦管方调，一任低垂帘额。
同永叔子聪游嵩山赋十二题其九天池
梅尧臣（宋代）

安知最高顶，清浅水池开。
有时片云出，倏忽生风雷。
谁羡双黄鹄，刷羽来徘徊。
三月九日志感
邹贻诗（清代）

屡迟平安火，旋惊战鼓声。兵家轻胜负，群盗遂纵横。

白骨烟中戍，黄巾海上城。今宵望弧矢，闪烁向人明。
渔家傲·赠曹光州
苏轼（宋代）

些小白须何用染。几人得见星星点。作郡浮光虽似箭。君莫厌。星应胜我三年贬。
我欲自嗟还不敢。向来三郡宁非忝。婚嫁事稀年冉冉。知有渐。千钧重担从头减。
古歌赠岩主喜公
陶羽（宋代）

喜公心眼如有灵，善择此岩来构扃。
崖根踏碎暮烟碧，洞门凿破苍苔青。
交加乱石虎狼坠，纵横怪木龙蛟形。
其间可以松萝招隐，云霞放情。
傲复傲兮何富贵，瓷复瓷兮闲利名。
况乎龙蛟勇背俟风雨，灵龟垂首思雷霆。
我今方为年少英，青山未有归去心。
他时致尧功业成，与师高卧白云深。
句
王奇（宋代）

不拜春官为座主，亲逢天子作门生。
次韵晁元忠西归十首
黄庭坚（宋代）

风雨去家行，手龟面黧黑。
屠龙非世资，学问求自得。
我思脊令诗，同飞复同息。
兄弟无相远，急难要羽翼。
悟南柯 本名南柯子 和常显之
王丹桂（金朝）

宴坐心恒适，幽居兴可嘉。静鸣天鼓漱云芽。吐纳绵绵，随分保生涯。但解安时运，奚忧换物华。三山琼路信非赊。未去权依，积翠与明霞。
王立之园亭七咏 其二 漱醉亭
谢逸（宋代）

我家北斗南，卜居近山坞。浚井得清泉，凿池不择土。

京城井得得，厥味半甘苦。谁知城南园，有泉白如乳。

门前车马喧，客醉日亭午。呼童转辘轳，铜瓶挂修组。

漱齿得甘凉，如风涤烦暑。心清谈辩驶，舌端洒飞雨。

但恐醉复醒，君眠客不去。
得报以谪降官不许同处一州自鄂渚移居澧阳有感
李纲（宋代）

萍漂梗泛又迁居，叹息谋身术已疏。愿访湘妃遗佩浦，试追汉传吊累书。

干戈满眼伤群盗，松梓连云念故庐。泽畔行吟觉憔悴，前身疑是楚三闾。
和裴仆射朝回寄韩吏部
张籍（唐代）

独爱南关里，山晴竹杪风。从容朝早退，萧洒客常通。

案曲新亭上，移花远寺中。唯应有吏部，诗酒每相同。
古澹园
黄振（清代）

一径秋阴向晚天，小园缓步意萧然。水衣绿破崩崖底，霜果红欹落叶边。

屋倒祠堂留古像，人亡台榭剩荒烟。亦知名胜终难久，太息何曾有百年。
杂咏七言十首
刘克庄（宋代）

周旋王庾二公际，传授并汾诸子问。
晚岁更无人共语，牛栏西畔荷锄还。
蝴蝶儿·蝴蝶儿
张泌（唐代）

蝴蝶儿，晚春时。阿娇初著淡黄衣，倚窗学画伊。
还似花间见，双双对对飞。无端和泪拭胭脂，惹教双翅垂。
寄题李烟客水西别业步元韵五首 其四
邓云霄（明代）

檐前一抹青山，枕上几竿红日。任人载酒来过，累月科头不出。
麻城雪中游龟峰山还过万寿寺圆容上人方丈
欧大任（明代）

徒御偶然屏，闲来聊避喧。雪深支遁院，松傍朗公门。

苦茗资檀越，疏钟掩给园。蕲黄禅祖地，经律共谁翻。
对月了残经赞
释了惠（宋代）

破微尘出大经卷，一弹指顷千百遍。
只因错认月为灯，至今展卷遮羞面。
和唐使君秬古风二首 其一
曾协（宋代）

宦游非所安，举足常徊徨。官事似马曹，自谓真漫郎。

犹惭上官前，簪裳久低昂。归辄痛扫溉，草木有幽香。

但令眼中青，不问眉间黄。何期逢故侯，一见心清凉。

扬袂指乡国，矫翼西南翔。危言气峥嵘，高怀涕淋浪。

更怜凡草木，欲置桃李场。作诗借光辉，此意宁可忘。
祠紫盖山经玉泉山寺
张九龄（唐代）

指涂跻楚望，策马傍荆岑。稍稍松篁入，泠泠涧谷深。

观奇逐幽映，历险忘岖嵚。上界投佛影，中天扬梵音。

焚香忏在昔，礼足誓来今。灵异若有对，神仙真可寻。

高僧闻逝者，远俗是初心。藓驳经行处，猿啼燕坐林。

归真已寂灭，留迹岂湮沈。法地自兹广，何云千万金。
秋感八首 其三
黄锡朋（清代）

颐和园馆俯清流，石色泉声澹百忧。岂谓上林虚禁苑，遂教今日老菟裘。

寒烟白拥湖边舫，落影红沉槛外楼。苍莽乾坤惟片土，可怜无地卜林丘。
淳熙丁未初伏奉亲避暑中岩
杨光（宋代）

山下芙蕖云锦裳，宝瓶净供坐生凉。
南薰真是社中友，清润时飘衣袂香。
桃源涧
秦松龄（清代）

斜阳归曲涧，薜荔暗风吹。古墓人行少，深山叶落迟。

看云心不动，爱石坐常移。去住成今古，寒林应未知。
过沙木桥怀赵公南
程洵（宋代）

沙木桥头野老家，又来㢮檐酌流霞。坐中只欠当时客，欲寄南枝一两花。
新妆诗
杨容华（唐代）

啼鸟惊眠罢，房栊乘晓开。凤钗金作缕，鸾镜玉为台。

妆似临池出，人疑向月来。自怜终不见，欲去复裴回。
闻京师得雨志喜
弘历（清代）

仲春月二日，自京始发轫。雪后宜快晴，土脉溥滋润。

心幸胜往年，麦收拟转瞬。巡方逮半月，山地燥颇迅。

谓当一雨佳，耕犁及时趁。五台值密雪，又恐伤苗嫩。

大吏亲奏言，保阳雨盈寸。度岭雪都消，以此释忧闷。

今朝京报至，亦得甘膏信。地气益沾溽，发生日以奋。

麦熟洗心雨，闻诸老农论。志喜吟长言，吾将命田畯。
次韵和致仕李殿丞寅见寄之什因以纪赠
杨亿（宋代）

乡国驰名几十春，鸣臯一旦九天闻。
翔鸾栖棘曾为吏，金鼎调梅未致君。
百里象雷嫌碌碌，片言折狱厌云云。
诗名已是齐康乐，笔力何曾减右军。
抗表忽然干凤扆，拂衣殊欲谢人群。
都缘梁苑慷为赋，且免钟山被勒文。
清夜独吟牛渚月，高秋时望帝乡云。
鲤庭禀训门逾盛，兰畹传芳气益薰。
尽室远依洪井侧，直钩犹钓楚江濆。
西山有乐应须铒，待看蜺旌入紫氛。
薄倖 秋槎题余《香雪词》，似有宋玉之疑，附此奉答，即用来韵
王策（清代）

心花落艳。似寂寞、枯禅退院。便吟出、晓风残月，那是兰陵真面。

吟钧天、一梦消魂，颜凭泪洗肠轮转。叹雨絮前缘，霜兰现业，负尽三生恩眷。

却是诗因墨果，休猜做、世间情恋。况天荒地老，名闻影隔，东风不认楼中燕。

秋坟露溅。倘知音怜我，客嘲肯制招魂换。装之玳瑁，留抵返生香片。
水调歌头 赏白莲招饮
胡祗遹（元代）

妖娆厌红紫，来赏玉湖秋。亭亭水花凝伫，万解冷香浮。

初讶西风静婉，又似五湖西子，相对更风流。翠涧宝钗滑，重整玉搔头。

泛云腴，歌白雪，卷琼瓯。尊前共花倾倒，一醉洗闲愁。

屈指秋光能几，歌咏太平风景，佳处合迟留。更倩月为烛，散发弄扁舟。
次韵刘南伯二首
王之望（宋代）

晓来庭竹碎秋声，冷我思君重怆情。
三画当年曾擅价，五言今去合知名。
赋归已荷因风寄，酾藇终期对月倾。
但愿官军破骄敌，不妨淮海寄余生。
中书令鲁国宣靖鲁公挽词
文彦博（宋代）

龟蒙启土世传荣，犹倚耆英作政卿。及见伯禽亲拜后，方知遗爱在元成。
同蔡真卿余鞠夫登淮阴城
佘翔（明代）

雉堞连云峻，东流楚水深。以余多感慨，与尔一登临。

春草王孙泪，烟尘国士心。城边无漂母，谁复饭淮阴。
次韵答周宰
萧立之（宋代）

半生身名今甑堕，吟肠寸斲字一个。三年风雨楚山寒，落日行窝看草座。

藕塘著亭花中间，酒边消此半日闲。诗成索醉坐不起，立马嚼损黄金环。

薤花簟凉残唾重，诗来破我□时梦。长风万里一笔追，字如韝鹰欲飞动。

人生高下如风花，奎蹄未必真堪家。村沽如水贱如土，何当携来说今雨。
墨庄五咏 其二 冽轩
朱熹（宋代）

窗开深井泉，窈窕千丈碧。何幸且渊澄，无劳遽心恻。
远眺
恽格（明代）

暮云千里乱吴峰，落叶微闻远寺钟。目尽长江秋草外，美人何处采芙蓉？
再和
孙应时（宋代）

文章富贵自两事，脱欲其全天定悭。
平生萧瑟也不恶，未妨诗赋动江关。
点绛唇
廖云锦（清代）

翠幄阴浓，最宜婪尾春归后。细风轻逗，依约低长袖。

瞥见妍姿，窈窕明如绣。帘垂昼。曲栏杆右，一架烟痕瘦。
和诸庵花光十梅颂
王柏（宋代）

孤山树槁神枯，一段底死工夫。
脉脉不知机转，忽然嘴眼皆苏。
再答择之
朱熹（宋代）

兢惕如君不自轻，世纷何处得关情。也应妙敬无穷意，雪未消时草已生。
宫词
宋白（宋代）

十二楼前御柳垂，九重城里百花时。
宣州恰进红丝毯，便遣宫娥舞柘枝。
絷白马诗上薛仆射
平曾（唐代）

白马披鬃练一团，今朝被绊欲行难。雪中放去空留迹，

月下牵行只见鞍。向北长鸣天外远，临风斜控耳边寒。

自知毛骨还应异，更请孙阳仔细看。
病中九首
刘克庄（宋代）

汤熨兼旬尚未瘳，灾生盈满谷谁尤。
禁中莲炬频宣锁，合上藜灯几校雠。
回向真人并大士，变教师冕作离娄。
何时眸子重清朗，短策随身处处游。
卧病
陆游（宋代）

人生寓一气，血脉日夜流，秋毫或壅隔，百体若相仇。
嗟予少多艰，衣食拙自谋。
方寸丛百虑，如箭集射侯。
奔走连数岁，呻吟剧兹秋。
生死亦何有，成坏同一沤。
胡为不自爱，森然起戈矛？一笑众妄灭，霜天鹰睨韝。
呼儿屏药囊，吾疾今其瘳。
导引·深仁厚德
佚名（宋代）

深仁厚德，流泽自无穷。仙驭倏宾空。衣冠未返苍梧远，遥望鼎湖龙。人间仿佛认天容。缥缈五云中。帝城犹有遗民在，垂泪向西风。
辛日之郊外小饮河亭即事
王世贞（明代）

息驾古亭边，流飙入壮筵。太液分波润，长杨选胜偏。

空林发鼓分，曲岸绕楼船。碧云空际合，朱规树杪县。

韦曲天尺五，新丰酒十千。所欣居冗散，况此乐游年。
宿双岩寺
王十朋（宋代）

崎岖九岭更双岩，遥望闽山未见三。来访神钟隐见处，翠微深锁古精蓝。
同
释惟晤（宋代）

涧泉吾所好，山舍寂无喧。春脉生云底，夜声来枕前。

风休不动竹，月上未啼猿。石上鸣逾急，泠然清梦魂。
许来亭
释元肇（宋代）

猗欤观石桥，境物皆天趣。山高碍鸟飞，瀑响惊龙睡。

真流半千尊，只在云中住。验尽世间人，到此煎茶去。

昙猷昔何为，苦苦欲相遇。饼峰忽面墙，石上穿双泪。

他年许重来，老却青松树。
信笔戒子种花木 其十四
许及之（宋代）

飞霞园地固无多，我爱他时号茧窝。若缭城跟疏织竹，锦屏环列绣成窠。
哭徐玑
翁卷（宋代）

前时官上归，感怆失灵晖。
不料三年后，俱随万化非。
塔峰长入座，池色自临扉。
无复乘闲屐，观棋访衲衣。
山村晚归
郭长清（清代）

夕烟低罥绿杨丝，路畔酴醾落几枝。廿四番风春到尾，初三夜月细如眉。

依稀人语樵还舍，轣辘车声犬吠篱。城郭归途犹十里，吟诗不觉马行迟。
吴中代蜀客吟
施肩吾（唐代）

身狎吴儿家在蜀，春深屡唱思乡曲。

峨眉风景无主人，锦江悠悠为谁绿。
咏未开牡丹赠李氏 其二
张浩（宋代）

碧玉蔀中藏蜀锦，东吴宫里锁西施。神功造化有先后，倚槛王孙休怨迟。
真珠帘·绿房几夜迎清晓
张炎（宋代）

绿房几夜迎清晓，光摇动、素月溶溶如水。惆怅一株寒，记东阑闲倚。近日花边无旧雨，便寂寞、何曾吹泪。烛外。谩羞得红妆，而今犹睡。

琪树皎立风前，万尘空、独挹飘然清气。雅淡不成娇，拥玲珑春意。落寞云深诗梦浅，但一似、唐昌宫里。元是。是分明错认，当时玉蕊。
偈颂七十一首
释了惠（宋代）

千峰沐雨，万树笼烟。
磨盘呈旧面，水砍拜新年。
赠鹊
陆游（宋代）

为梁星渚自何年？毛羽摧伤不怨天。
知我斋余常施食，翩然飞下北窗前。
无题三首
杨亿（宋代）

合欢蠲忿亦休论，梦蝶翩翩逐怨魂。
祇待倾城终未笑，不曾亡怨自无言。
风翩林叶迷归燕，露袅池荷触戏鸳。
湘水东流何日竭，烟篁千古见啼痕。
市桥月色
家铉翁（宋代）

今夜鲸川月色明，卧烟虹影正横陈。
市桥得月喧箫鼓，堪羡溪桥觅句人。
喜雪
吴芾（宋代）

雪意初疑作不成，才飞数片又还晴。
正思润泽沾千里，忽见缤纷满一城。
凋郡共欣消沴气，老农相庆沸欢声。
我将尽把姑溪酿，要与邦人乐太平。
同留二君仪登高明轩
郭祥正（宋代）

羁客厌卑湿，登轩喜高明。红日檐下度，白云窗半生。

并吞山川秀，映带楼殿平。舟航济吴楚，笑语落蓬瀛。

春风时一来，百鸟相和鸣。隔墙酒可沽，千金为君倾。

既绝世上趣，雅遂林中情。勿云暮霭合，更望孤蟾升。
老去吟
邵雍（宋代）

老去无成不入时，中年养病只吟诗。
因乘意思要舒放，肯把语吟生事治。
世上闲愁都一致，人间何务更能为。
携筇晚步天津畔，为报沙鸥慎勿飞。
捒中感事 其四
陈肇兴（清代）

二十年前此寄居，今来犹认旧茅庐。江山信美非吾土，富贵时茅读我书。

胸有甲兵期自试，手无柯斧欲何如。等閒忽起闻鸡舞，国计民瘼恨有馀。
击云腰 自咏
王哲（金朝）

终南山顶重阳子，真自在。最逍遥。清风明工为伴，响灵呶，空外愈，韵偏饶。蓬莱稳路频频往，只能访，古王乔。丹霞翠雾常簇，弄轻飚。击云腰。上青霄。
浣沙秋日五首 其二
周弼（宋代）

当前滩号西施碛，对碛看秋得句清。五色悬门秦一尉，六经充栋汉诸生。

石丛细火团荒砌，野蔓疏金出废城。目送浣沙人去后，又闻街鼓报新晴。
和贡泰父待制上京即事二首 其二
郑守仁（元代）

金鞍宝马女郎骑，笑拥香车出内时。齐到五云新月下，举鞭相向始分离。
钤山堂歌
李梦阳（明代）

先生昔随玄豹住，丹壑冥濛日烟雾。先生今与赤龙飞，南望碧山空翠微。

茅堂苍苍云气入，囊琴锁户阴阴湿。沚兰沙温春鸟暮，庭松月清夜鹤立。

君不见山下石，峞𡾊千尺矶，经年不钓苔成衣。

玉琪羊裘各有分，可问王孙归不归。
方遣三山学记仍寄径山文字笔砚稍宽梁秘阁忽送金钟千颗此吾乡名品也 其一
林希逸（宋代）

埋头汩汩应酬中，一喜因何到此翁。恰了数家文字债，满篮人送荔枝红。
题戴文节公湖天清晓图
陈曾寿（清代）

画家正宗称四王，导源董巨承悦黄。从风蔚起纷百辈，谁欤殿者戴侍郎。

侍郎觥觥表节义，托兴丹青特馀事。云龙上下邵许曾，锁院风流后难继。

家住钱塘山水绝，尽化烟云为笔墨。幽人怀抱非世间，爱摹清晓湖天色。

南北沉沉横两峰，落月未落闻疏钟。云鬟不动睡初起，愁绝西子难为容。

古来能手各争席，秀韵天成公第一。沆瀣吸取黄鹤仙，山林独往营邱笔。

卷中云物皆依旧，可惜灵区蒙海臭。忠魂应自恋清晖，华表堪悲朱鸟咮。

故家乔木迹未芜，清泠有砚今在无。但应模糊灭闻见，夜山继绘高尚书。
程白葭求题周璕画龙
郑孝胥（清代）

退之龙移信奇语，巢居插天厌平土。永叔盆池意更豪，百里中分千丈举。

程子真龙幸一见，误信神奇同朽腐。豪釐脱命偶获赦，几逐虾鱼卷飞雨。

好龙徒得画龙本，冥想灵踪定何许。董源能作拔山势，蝘蜓寻常宁可侮。

尸居如我不足论，龙变云云聊戏汝。
送郭季勇同年归衡山
范成大（宋代）

天壤郭有道，文献今在兹。啄啄家鸡群，见子野鹤姿。

尘笼万里心，择食中夜饥。拙宦避捷径，瘴风吹鬓丝。

平生杏园友，把酒天南陲。何敢吏朱浮，但喜见紫芝。

问君今何适，旧圃馀荒畦。提携汉阴瓮，岁晚俱忘机。

勿开衡山云，恐惊隐沦栖。定肯从君游，岁晚攀桂枝。

我亦理吴榜，春湘绿蘋齐。风蒲为谁落，之子同襟期。

丁宁祝融峰，将迎两枯藜。一望五千里，共洗蛮烟悲。
小重山 柳浪闻莺
陈霆（明代）

一抹晴烟淡又浓。曙鸦飞散尽、树头红。林莺催请晓匆匆。

啼声好，唤动少年丛。

纨扇落花风。苏堤三月景、水溶溶。清音度水间歌钟。

寻不见，春在绿杨中。
东陂二首
王安石（宋代）

荷叶初开笋渐抽，东陂南荡正堪游。
无端垄上翛翛麦，横起寒风占作秋。
读乐天集戏作五绝
苏辙（宋代）

乐天种竹自成园，我亦墙阴数百竿。
不共伊家斗多少，也能不畏雪霜寒。
暮冬书怀赠次膺四首 其四
李昭玘（宋代）

惭愧儒冠误此身，涂穷何假问通津。门前罗雀正吾事，墙角负通非世人。

自喜小槽长有酒，独惊华发不便春。知君泽畔成新筑，拟荷锄犁去卜邻。
灯窗
弘历（清代）

灯窗我所耽，冬夜清更永。群籁一以息，周庐四顾静。

武帐不受风，文疏未觉冷。适已安足侈，度人亦颇省。

策府在我几，千秋法戒炯。秉烛匪为游，触绪常怀警。
端午归石头海山索题画 其四 靖节寻梅
霍与瑕（明代）

积雪今晨霁，呼童出破茅。天心真可见，春色在梅梢。
和魏南伯乞酒韵
袁说友（宋代）

古人行旆夸碧油，我舟寂寞随处留。
何人夜半诗博酒，鬼神欲泣如楚囚。
一朝江上同漂泊，莫向樽前情淡薄。
为君更作白头吟，欲办锦囊惭句恶。
颂古四十四首
释师范（宋代）

分明指出与人看，多少禅和被热瞒。
举目只知看雨势，不知秋水没栏干。
茅山巧石亭
王鏊（明代）

太湖有奇峰，倚插半天里。风雷忽失之，何年飞堕此。
次韵徐希皋解元送白莲栽兼寄昭掾子美三首 其三
郭祥正（宋代）

玉莲移得手亲栽，要看中秋月下开。安得君归相伴饮，君家子弟亦尝来。
咏史
陈普（宋代）

法度名儒奉束脩，帝师礼数亦宜优。公卿股慄朱云剑，白首门生忍不羞。
十二月乐词
孟昉（元代）

星依云渚溅溅，露零玉液涓涓。宝砌衰兰剪剪，碧天如练，光摇北斗阑干。
崛西秋日
书諴（清代）

崛西山庄无是非，砾石硗埆人烟稀。牧牛童子斗草戏，卖炭老翁买米归。

到户寒蛩啾唧语，穿篱瘦蝶支撑飞。开门园圃经霜喜，抱瓮未遂先息机。
笺年老逢春八首·只恐人间都未知
邵雍（宋代）

笺云：酒到醺酣处，花当烂漫时。
醺酣归酩酊，烂漫入离披。
文殊寺高阁
陈基（元代）

何年兰若倚崔嵬，观阁连天罨画开。泽国鱼龙霜后静，关河鸿雁日边回。

阑干迥溯虚空上，岁月深从浩劫来。自信平生爱登览，夕阳高处重徘徊。
草堂诗 其六
喻汝砺（宋代）

翠木摇艳溪之湾，游子失气生愁酸。誇力搏虎筋骨绝，双流迸巘道路难。

布衾多年窘夜雨，土锉无火啼夜餐。一生忠义老寂寞，旋烧竹叶供春寒。
晚思
周紫芝（宋代）

落日下平芜，回照东湖尾。牛从何处归，相随渡湖水。

幽人倚栏意，得月犹未已。白鹭知何为，欲下还复起。
饱食
王之道（宋代）

予亦属厌耳，女宽何叹三。
一箪傥知足，八珍自忘贪。
驼峰擅西北，瑶柱夸东南。
但愿无是馁，藜羹非我惭。
追和张外史游仙诗（五首）
余善（明代）

春宴瑶池日景高，乌纱巾上插仙桃。
长桑树烂金鸡死，一笑黄尘变海涛。
寄题盩厔厅前双不（两不自仙游山移植县厅）
白居易（唐代）

忆昨为吏日，折腰多苦辛。归家不自适，无计慰心神。

手栽两树不，聊以当嘉宾。乘春日一溉，生意渐欣欣。

清韵度秋在，绿茸随日新。始怜涧底色，不忆城中春。

有时昼掩关，双影对一身。尽日不寂寞，意中如三人。

忽奉宣室诏，征为文苑臣。闲来一惆怅，恰似别交亲。

早知烟翠前，攀玩不逡巡。悔从白云里，移尔落嚣尘。
诗致卓道士灵座
孔平仲（宋代）

阴阳藻鉴两俱优，落落高谈气似秋。仙驭晚留山水国，客星曾入帝王州。

却乘眇莽归三岛，空葬衣冠付一丘。作颂驰书谢人世，知君平昔悟浮休。
风中柳
孙夫人（宋代）

锁减芳容，端的为郎烦恼。鬓慵梳、宫妆草草。别离情绪，等归来都告。怕伤郎、又还休道。
利锁名缰，几阻当年欢笑。更那堪、鳞鸿信杳。蟾枝高折，愿从今须早。莫辜负、凤帏人老。
魏鸿禧叙别二首
袁甫（宋代）

别有金丹简且真，不烦火候不劳神。
自知自信融融乐，无虑无营盎盎春。
天地游心元广大，风云入句更精神。
我将归去偿兹愿，溪上相逢只幅巾。
送阎紫微归蜀
喻良能（宋代）

曲江分袂十年中，一笑相逢楚水东。
西掖判花知思涌，南墙哦竹坐诗穷。
秋风但觉艅艎驶，昼绣何妨画戟雄。
道过夔门王内史，为言双鬓已如蓬。
安福闻子规寄怀大姊
姚倚云（清代）

高柳依廊疏影低，碧天清夜子规啼。无端惆怅思千里，双桂楼前月向西。
偈颂一百零四首
释绍昙（宋代）

活马骝，百十个。
乳窦峰前，追风跳灶。
杨岐三脚驴，尽力跂步不前；江西千里驹，
奋鬣追踪不到。更饶伊象头檀特，
九十六种，见鞭影而行，
蹶蹄不少。示奏水场汗血功，
便思嚼啮天闲草。好则甚好，
明觉老人笑须绝倒。
泊船百花洲登姑苏台二首
杨万里（宋代）

二月尽头三月初，系船杨柳拂菰蒲。
姑苏台上斜阳里，眼度灵岩到太湖。
平皋木芙蓉千株烂然云锦醉行其中如游芙蓉城
舒岳祥（宋代）

牡丹一名木芍药，拒霜也号木芙蓉。
好花名尽多重叠，不取枝同取貌同。
悲鸿一声天雨血，落霞万顷江饮虹。
水花已尽岸花出，千朵万朵能白红。
曾共鸳鸯登绣缛，也随鸂鶒上屏风。
金钗俗插嫌花重，玉手高攀与面重。
弄色合欢无限思，九心千叶为谁容。
朝看花开红偏淡，暮见花敛红转浓。
朝开夕敛如趋市，明日风光移别蘤。
平生爱花入骨髓，白头出没与花似。
老我逢花六十秋，花开花落水悠悠。
未吃太平一杯酒，岁岁花开伴白头。
登岱同伊仲平徐梧生榕生兄弟 其一
陈宝琛（清代）

十龄赋望岳，绝顶老始淩。艰难得休暇，矧挈同心朋。

山云不成得，为我祛炎蒸。循麓晞天门，疑无阶可升。

千盘万级上，更有最上层。所历柏松尽，岩岩但石棱。

登封迹犹是，人世自谷陵。若为叩真宰？八表来填膺。
腊日梁修撰用之以还家初散紫宸朝七字为韵命赋七首 其二
王绂（明代）

忆我童稚时，乡傩竞喧哗。自从别乡县，岁岁天之涯。

俯仰能几时，两鬓忽已华。今年在京国，腊蚁汎流霞。

酡颜发高咏，悠悠兴何赊。皇风无远迩，四海同一家。
纪颂
陈天麟（宋代）

宅家图任久虚怀，镇抚三年辍弼谐。
鵷鹭倾心望归洛，貔貅贾勇待平淮。
已擎天柱旋坤轴，会正杓衡拱泰阶。
多少中兴勋业事，未知谁□颂磨崖。
冬暖海棠盛开三绝
刘克庄（宋代）

败荷折蓼溪村景，黄叶青苔野老家。
赖有海棠相暖热，小春重放一番花。
绍隆池上对月
韩维（宋代）

野月来何处，东池柳影深。
微生水风力，稍散暝云阴。
冷极萤沈草，明多鹊动林。
欲知清绝兴，不寐有孤吟。
沧州趣为台城赵生孝礼题
方孝孺（明代）

少年负奇志，味道轻神仙。缚虎千仞崖，斩蛟万里川。

东指扶桑西月窟，以手扪天问天阙。醉中欲夺羲和鞭，驱策六龙下溟渤。

岁华忽复晚，奇功竟无成。耻作楚狂人，甘为鲁诸生。

俯首蓬屋中，被褐勘六经。忧多发白早，触事万感盈。

拟从安期辈，采药游蓬瀛。蓬瀛群仙别来久，闻知掉头还拍手。

世上忧劳早巳知，身后功名复何有。弃我如敝屣，不肯相攀援。

登高发长啸，目送白鹤归三山。我友王子乔，示予海峤图。

孤峰拔出数千尺，丹光云彩交模糊。下临无地，上极无天。

沤波浩荡望不极，恍若巨鳌掀舞势与元气同回旋。

金银宫阙隐倒景，翠绡绛节在眼前。对此惬心赏，便欲乘风与俱往。

恨乏同心人，临𡵨独惆怅。赵生天资妙，访我东海头。

清谈雄辨有仙趣，坐觉毛骨寒飕飕。生方读书取青紫，我巳屏迹栖林丘。

他年谢事倘相会，与尔共作蓬瀛游。
大石
袁说友（宋代）

困卧篮舆中，醒视人影直。
伸头起四望，不断山环碧。
羊肠路百起，当面一蹲石。
高广不可际，隆重谁与匹。
宛如百楹屋，玄缯四笼羃。
又如龙虎踞，烟云绕其侧。
突出众山间，旁无他石立。
古今岁年久，光彩净如拭。
儿童梯级上，群聚相戏剧。
伟哉殊特观，我来聊扣击。
汝从何代有，长养成大质。
汝今阅世多，几见陵谷易。
汉王欲东时，曾经车马迹。
武侯三顾后，曾见王师出。
衮衮千万载，人与事如织。
兴亡竟何在，而汝独如昔。
古有石能言，今乃不可诘。
徘徊不忍去，抚掌重太息。
安得李将军，一箭夸雄力。
题建宁府丹青阁
曾丰（宋代）

杰观安之险处佳，两崖几欲薄檐牙。
犹余隙地盛泉滴，不碍长檐放物华。
缥蚀以缃霜后叶，朱渝其碧水中霞。
有声画里难为色，色即谓空又一家。
东阿王
李商隐（唐代）

国事分明属灌均，西陵魂断夜来人。

君王不得为天子，半为当时赋洛神。
咏史 其一
刘攽（宋代）

原尝四公子，养徒各三千。金玉弃如沙，快意当目前。

好士要尽心，安知悉英贤。虽非霸王资，豪气故翩翩。

生为战国雄，死亦名千年。晋重未反国，曹郑方接连。

靳惜粪土间，不能捐一钱。宗社几不食，恶名高属天。

山枢刺昭公，死矣悲宛然。如何万乘邦，徒为人所怜。
和黎德升赠别
洪咨夔（宋代）

朱弦无繁声，大羹有至味。
人惟不苟同，终亦不苟异。
咸戒咸其腓，贲取贲其趾。
出处进退间，当思古人齿，
嗟予何为者，涉世聊复尔。
来从吴尽头，直到蜀筑底。
赫日青石裂，凄风黄叶委。
道旁几揶揄，得已犹不已。
君如细柳军，坚壁阅儿戏。
又如渥洼马，超轶不受絷。
客窗日相从，肝胆莹彼已。
偏校纷已侯，怜我尚猿臂。
胸藏数万甲，智绝三十里。
清谈对夜分，常恨世少治。
酒酣或怒骂，天下无真是。
佞夫戴髑髅，请剑淬越砥。
长亭杨柳黄，妙语鲍谢体。
不作儿女别，相期青云器。
深沉老元戎，梦寐古舆地。
视师薄郾城，受甲高熊耳。
相与善筹之，寒草春无际。
游天竺诸峰因喻醒拙开府见讯并及
何吾驺（明代）

天竺参禅最上头，香风拂拂近瀛洲。湖光似练浮虚阁，春柳如烟载雪舟。

到此定知心了世，从来一任海为沤。山僧亦道忧时事，开府何曾上庾楼。
夜行船
高观国（宋代）

翦水天风吹醉醒。高楼外、冻云愁凝。袖口香寒，歌喉春暖，不管愁边寒紧。

琼屑瑶花飞碎影。应须待、玉田千顷。小约梅英，教吟柳絮，春在绣红鸳锦。
山居杂诗九十首 其十四
曹勋（宋代）

老去情怀懒，翛然只此翁。闲窗千里月，修竹一帘风。

事与孤鸿远，心将止水同。故人如问讯，痴坐正观空。
自梅溪行遇雨晚宿野店
陈是集（明代）

险绝人难信，身游今乃知。巑岏峰叠织，亚细亩如眉。

柏色偏宜雨，萝烟半绕篱。锦江心政切，为诵小陵诗。
花仙馆
张镃（宋代）

烟火心肠咏不真，风流娇贵却无尘。
何须更问花仙姓，便是扁舟共载人。
宫词 其八十二
赵佶（宋代）

昼漏声催篆缕残，碧墀幽寂画堂宽。九嫔相习敦诗训，争把关雎讽咏看。
同毕绍寓泊永城招李深昆仲
贺铸（宋代）

满城杨柳正黄繁，几处秋千出短垣。
经雨河流失清浅，带云春色乍寒暄。
从来嵇阮耽琴酒，况得机云好弟昆。
咫尺津亭望斋馆，杖藜相过莫辞烦。
东下三旬苦于风土马上戏作
李商隐（唐代）

路绕函关东复东，身骑征马逐惊蓬。

天池辽阔谁相待，日日虚乘九万风。
端午节前三日门人温味秋王艾堂谭序初曹朗川诸子招饮龙树寺分韵得佳字
赵树吉（清代）

惊沙三日吹疾𩘅，高城曀曀阴且霾。城南古寺入葭菼，摩云阴干森龙槐。

五年不到少人迹，时见鸟雀驯空阶。登楼旷荡愁远目，把酒郁崒伤孤怀。

昆仑北折赴恒碣，三山隐见浮蓬莱。苍鸾白凤竟安在，珠宫贝阙余寒灰。

前轩尘上黄蓊匌，铁骑远殷空中雷。似闻饥虎尚垂睊，灞上练卒弛庚牌。

袄氛满地殊未已，感时倦眼重摩揩。自经变故废游宴，旧朋散落江湖涯。

范君一别便千载，山阳闻笛增心哀。岷峨灵况堙郁，造化作意摧边才。

遁翁迁谪行且去，桂岭已办双青鞋。金花翠尾讵辞辱，狙囊凭黠忧挤排。

死生契阔乃如此，静观兆朕疑非佳。忆初释褐尚清晏，追凉兰若多同侪。

当时惨绿居末坐，百罚未肯辞深杯。只今壮大气欲尽，往往独醒如清斋。

冠簪欲谢几濡忍，尚念仙仗崆峒回。宣光中兴果再睹，荷锸便可刘伶埋。

天门虎豹呼不开，长歌被酒还归来，人生早达胡为哉。

吁嗟吾党二三子，努力作诵平徐淮。
送王方南守泉州
符锡（明代）

郡符岩芣重，闽海足兴思。斋阁论心旧，都亭载酒迟。

苑边花蔟马，坐上雨催诗。何物堪持赠，遥传纪政碑。
瓶梅
张道洽（宋代）

寒水一瓶春数枝，清香不减小溪时。
横斜烛底无人见，莫与微云澹月知。
送叶伯寅游南都
俞允文（明代）

朝日扬素景，零露泫盈条。
归雁辞碣石，嗷嗷厉曾霄。
念子遵旧都，整策陟岩椒。
北眺穷朔垂，东瞻越江涛。
崇云象山岳，双阙郁岧峣。
过彼双阙间，冠盖相游遨。
四节随飙逝，茂时乏嘉招。
骏骥弃不收，踠足有余骄。
所期必鸿举，齐辔群龙朝。
非子良见睠，岂复絷场苗。
信心惬中赏，沈吟结清谣。
共期玄冬月，欢谈憩林巢。
挽邵公容春
王柏（宋代）

申原幽幽兮北风正高，薤露一声兮山鬼夜号。
吉人考终兮如声，遗编不朽兮风骚。
一丘兮安固，万古兮滔滔。
过邵尧夫先生
富弼（宋代）

先生自卫客西畿，乐道安间绝世机。
再命初筵终不起，独甘穷世寂无依。
贯穿百代尝探古，吟咏千篇亦造微。
珍重相知忽相访，醉和风雨夜深归。
寄内
许景衡（宋代）

离家不道多时别，在路俄惊两月阑。漫有传筒将委曲，祇容书历报平安。

文园虽得相从乐，明月长思一处看。早晚征鞍过天姥，寄声草草具杯盘。
中秋后二夕陪赵连州饮荷香亭次连州韵
陈文蔚（宋代）

使君今宵有高会，天为好事收滂沱。
厌将歌舞竞时好，只有风月为计魔。
此际主劝客尽醉，何日弟和兄且歌。
台高林影散满地，不饮奈此清光何。
和南丰先生西游之作
陈师道（宋代）

孤云秀壁共崔嵬，倚壁看云足懒回。
睡眼剩潮寒绿洗，醉头强为好峰抬。
山僧煮茗留宽坐，寺板题名卜再来。
有愧野人能自在，尘樊束缚久低徊。
水调歌头
沈瀛（宋代）

岁月如奔箭，屈指又中秋。去年江上行役，常动故乡愁。容与碧云亭畔，极目江山千里，隐隐是西州。日暮天容敛，鸥雁下汀洲。

回故棹，寻旧里，解客裘。功名前定，时到安得为淹留。幸有青编万轴，且又日长无事，莫恁做闲忧。花下常携酒，明月好登楼。
上巳宴集懋社十二首 其六
瞿士雅（清代）

相将游戏绕池台，又占三春风景来。

夹路秾花千树发，数般颜色一时开。

繁枝容易纷纷落，竹叶闲倾满满杯。唯有故人同此兴，狂歌直到夜深回。
偈颂六十七首 其十
释原妙（宋代）

新年头，行新令。露柱灯笼，急著眼听。灶头西南角有片方砖，惺惺伶俐，伶俐惺惺。

念兹在兹，必恭必敬。因甚如此，徐十三郎行年本命。
得东山居主人恋家不出因借戴希周渔乡居赋杂兴六首 其二
许及之（宋代）

借得渔乡住，蟾光忽满轮。金波随短棹，银汉有通津。

几度中秋月，今宵自在身。一尊消得醉，眼底欠诗人。
春暮过石龟谷题温处士林园（一作送温逸人）
钱起（唐代）

隐几无名老，何年此陆沈。丘园自得性，婚嫁不婴心。

岁计因山自，霞栖在谷深。设罝连草色，晒药背松阴。

触兴云生岫，随耕鸟下林。支颐笑来客，头上有朝簪。
竹色
沈说（宋代）

竹色留清睡，薰风昼一帘。
懒因人事少，病觉老颜添。
开槛临昏镜，齐书补坠签。
晚蝉声欲断，新月到溪邻。
泰陵词 其二
江汝式（清代）

望京楼上按伊凉，秋雨霖铃恨转长。一局残棋悲往事，老臣犹说幞头香。
夏日湖上访隐士
徐玑（宋代）

烦暑何能避，孤舟访隐人。
水乡菱藕熟，晴野稻苗新。
为学师前辈，谈空悟宿身。
镜湖三百顷，不似此湖滨。
访慧林寺僧因有诗
戴复古（宋代）

故人有约访乡僧，少坐西林待晚晴。
双燕护雏更出入，群鸦攫肉斗飞鸣。
长溪积水流无尽，古木号风诉不平。
一段见成公案在，请君判断要分明。
句 其二
赵佶（宋代）

相公公相子。
不出
李光（宋代）

老氏不出牖，庄生务内游。猿猱犹习定，难犬放须收。

俛仰超三际，翱翔隘九州。坐忘师正一，辟谷慕留侯。

客至酒三酌，睡馀茶一瓯。萧然方丈内，卒岁更何求。
四皓庙
李商隐（唐代）

羽翼殊勋弃若遗，皇天有运我无时。

庙前便接山门路，不长青松长紫芝。
恭拟太祖高皇帝孝慈高皇后上册乐章 其二 初献
陆深（明代）

俎豆既陈，酒醴维清。既戒既慄，明德允升。孝孙始奠，庶展精诚。

鸿称徽号，听于无声。昭格可冀，绥我思成。
曾
赵蕃（宋代）

大谢文经长公，观妙有广之风。君今玄文白首，肯誇乡里儿童。
双调·水仙子
白朴（元代）

一夕梵叶一夕秋，一叶轻舟一叶愁。千寻碧湖千寻酒，丝竹慢，叶不休，红颜总是归尘垢。听钟十年后，隔雨看小楼，却叫人怎生回头？
过碣石逢九日
叶维荣（清代）

不为谈天来碣石，只缘探海入蓬莱。三山晓日晴千里，万灶杉云酒一杯。

白羽已随蛮嶂尽，黄花偏向战场开。风流不减桓司马，醉倚星岩落帽回。
胡波斯引为丹阳氏作
查居广（元代）

紫凤檀瓢剖鸣玉，■斑镜面蚺蛇腹。银丝四索挂寒冰，中有骊珠三万斛。

丹阳老人今乐师，当筵一曲《胡波斯》。太罕新声变哈失，曹纲缩手昭君悲。

捩轴抽弦弹曳乐，历乱金盘撒飞雹。贝宫月冷泣雌蛟，瑶汉秋清叫孤鷟。

玉壶水咽铜龙哀，绕指忽作盘空雪。剑光迸火玉斗碎，马蹄飞蹴河冰裂。

洪牙促羽调声转，壮士气酣毛发立。蹋歌起舞劝一觞，不惜花袍酒淋湿。

老人波斯技绝伦，出入侯门三十春。银鸾半臂紫貂帽，光动主翁筵上人。

繁华转眼成今古，独技波斯向谁鼓。归来醉卧锦氍毹，高楼一夜梨花雨。
披图喜甚复戏赋此
王履（宋代）

山林天地间，岂独栖百灵。
许作欲海岸，而乃落落星。
我生素蟠霞外情，广斥万结千复萦。
但闻喧豗喷激动地之怒霆，不逢巃嵸旁魄插天之翠屏。
塌翼铩翮嵩鷃并，从他九万趋南溟。
断蓬一旦挽我伴遐征，翕忽迸落北斗城。
招拒宛似宿有盟，期吾气达青云之上京。
勇贾未数腰带鞓，何必直蹑凤凰翎。
乃知不待龙峤经，羽人幽子纷相迎。
烹芝采薇敞岩扃，未暇云惚恍，泉珑玲，存冥注险扶至精
。
步不在趾意以行，五十二年滓秽膻且腥。
电飞泡灭霜叶零，谁为拥肿木，谁为浮游萍。
左招呼子先，右招卫叔卿。
茅龙白鹿，羽盖霓旌，南峰上头如幔亭。
须臾泮散入杳冥，万松拥翠风泠泠。
归寻故吾了无形，唯见攒峦丛崿逼塞绛宫之虚明。
深青浅青秀难名，彼承此接不可胜。
拟烦夸娥二子，未敢以使令。
醉呼元锐处晦及陶泓，相与羿送楮先生。
送超僧鉴
释宗杲（宋代）

桶底脱时大地阔，命根断处碧潭清。
好将一点红炉雪，散作人间照夜灯。
邓礼部第一百三十七
文天祥（宋代）

南宫吾故人，才名三十年。
江城秋日落，此别意苍然。
次韵王适上元夜二首
苏辙（宋代）

灯光欲凝不惊风，月色初睛若发蒙。
羁客不眠诗未就，游人半醉夜方中。
荒城熠耀相明灭，野水芙蓉乱白红。
知欲访僧同寂寂，应怜病懒畏烛烛。
宿雨初干试火城，端居无计伴游行。
厌看门外繁星动，想见僧窗一点明。
老罢逢春无乐事，梦回孤枕有乡情。
重因佳句思樊口，一纸家书百镒轻。
偈颂三十六首
释如珙（宋代）

大无外，小无内。
一即三，三即一。
路逢道伴交肩过，一生参学事毕。
浣溪沙（题美人画卷）
韩淲（宋代）

一曲霓裳舞未终。玉钗垂额鬓云松。梦回金殿月华东。

燕子莺儿情脉脉，柳枝桃叶恨匆匆。罗襟空惹御香浓。
春尽途中
杜牧（唐代）

田园不事来游宦，故国谁教尔别离。

独倚关亭还把酒，一年春尽送春诗。
逼仄行，赠毕曜（一作bX々行，一作赠毕四曜）
杜甫（唐代）

逼仄何逼仄，我居巷南子巷北。可恨邻里间，

十日不一见颜色。自从官马送还官，行路难行涩如棘。

我贫无乘非无足，昔者相过今不得。实不是爱微躯，

又非关足无力。徒步翻愁官长怒，此心炯炯君应识。

晓来急雨春风颠，睡美不闻钟鼓传。东家蹇驴许借我，

泥滑不敢骑朝天。已令请急会通籍，男儿信命绝可怜。

焉能终日心拳拳，忆君诵诗神凛然。辛夷始花亦已落，

况我与子非壮年。街头酒价常苦贵，方外酒徒稀醉眠。

速宜相就饮一斗，恰有三百青铜钱。
送左司董郎中出知汾州三首 其一
华镇（宋代）

策足年来据要津，渐分符竹寄兵民。双旌卷雾辉霜日，驷马骄风蹀路尘。

魏晋河山元险固，陶唐风俗本深淳。铦锋爽鉴清夷旦，报政应须笑鲁人。
颂古一○一首
释子淳（宋代）

此树不从天地生，登山涉水承渠力。
如今掷向乱峰前，免致丛林为轨则。
过高邮饮张才甫家作诗为别
赵鼎（宋代）

短棹人谁识姓名，相逢况是十年兄。江关契阔秋来恨，兵火流年别后情。

高论看君挥麈柄，雄图怜我付楸枰。酒阑月落孤舟起，便是江湖万里行。
和徐径坂韵二首 其一
赵汝腾（宋代）

玉柯仙管频念我，大书束缣浓墨斑。寄情缥渺江海际，匠语惨澹云烟间。

燃藜太乙中夜照，垂钓客星清昼閒。观公舒卷皆以道，仁智山静水潺湲。
游金焦二山
程卓（宋代）

扬子长江天际来，中流有山何壮哉。深根盘礴千万丈，寸土不壮双崔嵬。

金山屹据上流险，四面佛屋相环回。来帆去桨别舻舳，住僧过客烦追陪。

排空杰阁揖沧海，海山乱点浮纤埃。龙潭别耸石峰巧，时立野鹤慵毰毸。

堂头回首指遗像，坡公印老留青煤。其人已去诗尚在，唱酬风月相徘徊。

再三瞻敬下山去，缥缈又入云涛堆。焦山一望祇十里，舟师驾橹如奔雷。

行行滉荡呼吸顷，系缆荦确登山隈。山中僧少竹木古，瘦根迸石穿莓苔。

幽姿野态随步出，胜处往往多楼台。洪崖路转寻瘗鹤，几年浪打风雨摧。

遗铭破碎石剥落，摩挲细读心眸开。同行韵远兴未尽，飞仙亭上倾樽罍。

酒酣我为发奇绝，底须方外求蓬莱。
汉宫春（元夕）
彭元逊（宋代）

十日春风，又一番调弄，怕暖愁阴。夜来风雨，摇得杨柳黄深。熏篝未断，梦旧寒、浅醉同衾。便是闻灯见月，看花对酒惊心。

携手满身花影，香雾霏霏，露湿罗襟。笙歌行人归去，回首沈沈。人间此夜，误春光、一刻千金。明日问、红巾青鸟，苍苔自拾遗簪。
洁泉
曾协（宋代）

绝爱泓然一鉴渟，肯教尘土犯清泠。
祗缘较德先生似，不为争名陆羽经。
太常引 斡克庄杜德常寓所二松可爱，醉中赋
许有壬（元代）

二松如盖偃中庭。向朱夏、作秋声。摇影动疏棂。掩映得、苔痕转青。西清博士，西台御史，相对又双清。咫尺到蓬瀛。休认作、蓝田县丞。
仙迹岩题诗二十三首·飞玉亭
佚名（宋代）

闲亭清憩觉情优，四顾岚光景色幽。
湍玉飞帘侵座冷，璇源本自接天流。
重过上方寺
雪溪映（明代）

城外西湖水，泉根暗入池。
鱼游如有翼，树老欲无枝。
前度故人去，一番新住持。
老僧扶杖出，但问孰相知。
径山茶汤会首求颂二首 其二
释咸杰（宋代）

有智大丈夫，发心贵真实。心真万法空，处处无踪迹。

所谓大空王，显不思议力。况复念世间，来者正疲极。

一茶一汤功德香，普令信者从兹入。
南楼令 自题小影兼怀侍萱、仲萱小姑
俞绣孙（清代）

前梦去匆匆。情怀谁与同。倚屏山、两个愁侬。何事近来消瘦甚，已非复、旧时容。

相对不言中。愁多意自慵。更休教、弃掷尘封。它日彩云难觅处，好留与、识春风。
元夕题灯龛四首 其二
程公许（宋代）

围棘侵天催速战，土膏得雨要深耕。儒风鼎盛田多稼，早愿三边洗甲兵。
关王祠
李流谦（宋代）

万人杰谁可敌，千载名终不磨。
此地晚钟晨梵，生前铁马金弋。
送邹判官赴河南（一作刘长卿诗）
皇甫冉（唐代）

看君发原隰，四牡去皇皇。始罢沧江吏，还随粉署郎。

海沂军未息，河畔岁仍荒。征税人全少，榛芜虏近亡。

所行知宋远，相隔叹淮长。早晚裁书寄，银钩伫八行。
次刘叔子总干夜坐感秋韵
戴炳（宋代）

秋风远客叹飘零，满镜吴霜故故明。酒盏论心疏旧约，诗筒到眼快新评。

短檠伴我夜深静，长笛何人月下横。步绕空庭吟未竟，隔林鸲鹆又传更。
恭和御制诗
徐经孙（宋代）

多士新弹贡禹冠，对天忠切动龙颜。胪传声彻颁袍笏，燕喜筵开肃佩环。

乐奏箫韶成广内，诗成奎画照人间。微臣捧诏惭疏拙，也抱传宣拜赐还。
湖居无事日课小诗 其一
周紫芝（宋代）

春湖潮满入青天，浪拍东风打钓船。人在空濛飞絮里，鸟啼红白乱花前。
天香 龙涎香
沈皞日（清代）

雀尾无腥，紫茸馀沥，蛛丝画屏初暝。四角微温，八蚕小炷，纤甲轻分鸾饼。

云槎寄去，还识得、蛟宫风韵。复帐徐开，缕缕菱花，半边旋晕。

月明露庭酒醒。剩熏炉、年时荀令。旧事秋奁零落，不堪重省。

纵返芳魂一梦，奈十二、琼楼路犹迥。空袅馀烟，蓬山云影。
墨鹰
梁必强（明代）

如窥如奋寂无声，炯炯双瞳映日晴。猥尔形容千古重，因知天地一毛轻。

健为胎骨人称雅，淡作精神鸟亦惊。堪羡前人留色相，雄心难与画工评。
卜算子（园丁献海棠）
程大昌（宋代）

春产不贪春，为厌春花泛。睡到深秋梦始回，素影翻春艳。

意赏深时新，旧事谁能占。解转春光入酒杯，萸菊谁云欠。
曾伯贡主簿挽诗二首
杨万里（宋代）

练练兰溪秀，家家玉树荣。
兴安有才子，艮老是先生。
师与三冬学，诗专五字城。
一官缯祭灶，作麽便铭旌。
送吴白楼转礼部侍郎回京
王缜（明代）

清朝新政简英才，三十年劳亦异哉。翰苑文章名独步，春官仪礼手亲裁。

雨馀水阔鲲南起，霜后风高雁北回。我昔与君同馆学，送君还上凤凰台。
月中嘲鹊
宋祁（宋代）

月驭初明露掌西，翩翩犹伴夜乌啼。
驾巢树冷空三币，却是鸣鸠得稳栖。
玉阳飞翠
赵志科（明代）

秀出文昌第一峰，四时青翠隐仙宫。岩中水蓄千村雨，涧畔凉生八月风。

暮霭霞光横紫岫，朝腾云气满苍松。往来络绎山前道，此去长安万里通。